คลังตั้งสมาคมแบงก์รัฐไว้ถกสนองนโยบาย
คลังดันตั้ง “สมาคมแบงก์รัฐ” เทียบชั้นสมาคมธนาคารไทย
26 มี.ค. 2555

คลังดันตั้ง “สมาคมแบงก์รัฐ” เทียบชั้นสมาคมธนาคารไทย เป็นเวทีแลกเปลี่ยนความคิดเห็นสนองนโยบายรัฐ 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า กระทรวงการคลังไฟเขียวให้สถาบันการเงินเฉพาะกิจของรัฐจัดตั้ง สมาคมแบงก์รัฐ เหมือนกับที่ธนาคารพาณิชย์จัดตั้ง สมาคมธนาคารไทย 
สมาคมแบงก์รัฐ จัดตั้งเพื่อให้ธนาคารเฉพาะกิจของรัฐในฐานะที่ต้องรับสนองนโยบายจากรัฐบาลได้มีเวทีในการแลกเปลี่ยนความคิด ประสบการณ์ระหว่างกัน และใช้เวทีนี้ในการประสานนโยบายรัฐ รวมถึงการหารือกับทางสมาคมธนาคารไทย 
คาดว่าในปีแรกจะขอให้นายเลอศักดิ์ จุลเทศ ผู้อำนวยการธนาคารออมสิน เป็นประธานสมาคม 
“ ในปีแรกจะขอให้ทางออมสินเป็นประธานชมรมในฐานะพี่ใหญ่ คาดหวังว่าเวทีนี้จะทำให้แบงก์รัฐได้ประชุมแลกเปลี่ยนแนวคิด ประสบการณ์และปัญหาที่เกิดขึ้นในการดำเนินงาน พร้อมกันนี้จะเชิญรัฐมนตรีที่กำกับดูแลธนาคารรัฐมาร่วมหารือกับชมรมทุก 3 เดือน รวมทั้งจะหารือเรื่องการกำกับตรวจสอบธนาคารรัฐ และจะยกเลิกเรื่องการว่าจ้างผู้สอบบัญชีคนนอกเข้ามาสอบบัญชีเพิ่มเติม แต่จะให้ทางธนาคารแห่งประเทศไทย (ธปท.) ตรวจสอบงบการเงินเหมือนเดิม 
นอกจากนี้ จะเพิ่มบทบาทให้ สศค.ทำหน้าที่ตรวจสอบกลั่นกรองผลสอบของ ธปท. เพื่อรายงานให้รัฐมนตรีรับทราบต่อไป และกรณีที่พบเรื่องที่น่าสงสัยก็ให้อำนาจ สศค.สามารถตรวจสอบเป็นรายกรณีได้ เพราะ สศค.จะเข้าใจสถานะของธนาคารรัฐได้ดีกว่า เนื่องจากจะรู้ว่าธนาคารรัฐแห่งไหนต้องสนองนโยบายของรัฐแบบไหน และจะมีผลต่อฐานะทางการเงินอย่างไรบ้าง  
นอกจากนี้นายวิรุฬ เตชะไพบูลย์ รมช.คลัง ได้มอบหมายให้สศค.ไปช่วยคิดหาแนวทางการเพิ่มประสิทธิภาพแบงก์รัฐ เช่นการดูแลเอสเอ็มอี และภาคการเกษตรที่ถือเป็นภารกิจหลักของแบงก์รัฐว่ายังต้องการความช่วยเหลือด้านใด แต่ต้องไม่เป็นภาระต่อแบงก์รัฐและภาระทางการคลัง
สำหรับการเก็บเงินจากธนาคารรัฐ 0.47% เพื่อจัดตั้งเป็นกองทุนพัฒนาประเทศนั้น ทาง สศค.เสนอร่าง พ.ร.บ.จัดตั้งกองทุนดังกล่าวไปยัง นายกิตติรัตน์ ณ ระนอง รองนายกรัฐมนตรีและ รมว.คลัง แล้วว่า โดยจะเน้นการพัฒนาและเสริมสร้างความแข็งแรงให้กับสถาบันการเงินของรัฐ ซึ่งจะมีทั้งในส่วนของการเพิ่มทุน และนำไปช่วยเหลือ
แบงก์รัฐกรณีที่ต้องดำเนินตามนโยบายรัฐ และในระหว่างที่รอการออกพรบ.กองทุนฯ ก็จะเริ่มจัดเก็บเงินจากแบงก์รัฐโดยจะใช้อำนาจตามระเบียบกระทรวงการคลังว่าด้วย
การบัญชีและการเงินของรัฐวิสาหกิจไปก่อน แต่จะแยกบัญชีไว้ต่างหากเมื่อตั้งกองทุนแล้วเสร็จก็จะโอนเงินที่เก็บได้เข้ากองทุนทันที